钦定古今图书集成/理学汇编/文学典/第096卷 > 钱洪
## 钦定古今图书集成/理学汇编/文学典/第096卷 > 钱洪

按《列朝诗集》，天顺间吴郡徐庸先生编次永乐以后
名人之诗，曰《湖海耆英集》。第四卷载竹深府君诗，题
曰：“钱洪，字理平，号竹深，常熟奚川人。”其六世孙谦益
谨按故佥事汤公琛、参政徐公俌之志，碣而书之曰：
“府君吴越武肃王之裔，自通州徙海虞之奚川者，八
世祖也。明允特达，倜傥好义，赈荒拯溺，活人以万计”，
邦人所传诵也。急病让夷，布衣忧国，己巳之难，输马
助边，人以弦高、《卜式》拟之。归而赋诗宠行者，镏公原
博、汤公公让、卞公荣、钱公昕也。性爱竹，种竹数十亩，
有堂曰“竹深处”，日与通人高士赋诗读书其中。其为
之赋诗及记者，邹公克明、晏公振之、祝公维清、聂公
寿乡。而赋若诗重出者，汤公公让也。所居奚川，釐为
八景。为之图者，沈公启南。而赋诗者，则吴公原博、蒋
公芾、李公用和。其载于《耆英集》者，尤公彦达也。府君
之诗，有《竹深遗稿》藏于家，丧乱之后而幸仅存，而白
石翁奚川画卷，则既失而复得。小子不肖，遑敢以忍
死馀生称述祖德？惟是兹帙所登载，咸湖海耆英之
作，展卷而吾祖之诗俨然在焉。为后人者其敢略而
弗存乎？谨仿元氏《中州集》录先大夫东岩之例，庶几
先世风流附先哲以不朽。而南州之表章吾祖二百
年之后青简犹新，亦庶几旷世而相感乎！柳溪府君
者，吾祖之仲兄也，讳宽，字理容。博学修行，兄弟竞爽，
东谷诸公每并称之。诗载《耆英集》第三卷，谨附见于
后。